钦定古今图书集成/明伦汇编/官常典/第266卷 > 陈寿
## 钦定古今图书集成/明伦汇编/官常典/第266卷 > 陈寿

按《晋书》本传，“寿字承祚，巴西安汉人也。好少学，师事
同郡谯周，仕蜀为观阁令史。宦人黄皓专弄威权，大
臣皆曲意附之，寿独不为之屈，由是屡被谴黜。遭父
丧，有疾，使婢丸药，客往见之，乡党以为贬议。及蜀平，
坐是沉滞者累年。司空张华爱其才，以寿虽不远嫌原情不至贬废。举为孝廉，除佐著作郎，出补阳平令。”
撰《蜀相诸葛亮集》，奏之。除著作郎，领本郡中正。撰《魏
吴蜀三国志》凡六十五篇。时人称其善叙事，有良史
之才。夏侯湛时著《魏书》，见寿所作，便坏己书而罢。张
华深善之，谓寿曰：“当以《晋书》相付耳。”其为时所重如
此。或云：丁仪、丁廙有盛名于魏，寿谓其子曰：“可觅千
斛米见与，当为尊公作佳传。”丁不与之，竟不为立传。
寿父为马谡参军，谡为诸葛亮所诛，寿父亦坐被髡。
诸葛瞻又轻寿，寿为亮立传，谓亮将略非长，无应敌
之才，言瞻惟工书，名过其实，议者以此少之。张华将
举寿为中书郎，荀勖忌华而疾寿，遂讽吏部迁寿为
长广太守，辞母老不就。杜预将之镇，复荐之于帝，宜
补黄散，由是授御史治书。以母忧去职。母遗言令葬
洛阳，寿遵其志。又坐不以母归葬，竟被贬议。初，谯周
尝谓寿曰：“卿必以才学成名，当被损折，亦非不幸也。
宜深慎之。”寿至此再致废辱，皆如周言。后数岁，起为
太子中庶子，未拜，元康七年病卒，时年六十五。梁州
大中正、尚书郎范𫖳等上表曰：“昔汉武帝诏曰：‘司马
相如病甚，可遣悉取其书’。使者得其遗书，言封禅事，
天子异焉。臣等按故治书侍御史陈寿作《三国志》，辞
多劝诫，明乎得失，有益风化。虽文艳不若相如，而质
直过之，愿垂采录。”于是诏下河南尹、洛阳令，就家写
其书。寿又撰《古国志》五十篇、《益都耆旧传》十篇，馀文
章传于世。

按《华阳后贤志》：“陈寿，字承祚，巴西安汉人也。少受学
于散骑常侍谯周，治《尚书》三传。锐精《史》《汉》，聪警敏识，
属文富艳。初应州命卫将军主簿，东观，秘书郎，散骑
黄门侍郎。大同后察孝廉，为本郡中正。益部自建武
后，蜀郡郑伯邑、太尉赵彦信及汉中陈申伯、祝元灵、
广汉王王表，皆以博学洽闻作《巴蜀耆旧传》，寿以为”
不足经远，乃并巴、汉撰为《益都耆旧传》十篇。散骑常
侍文立表呈其传，武帝善之。再为著作郎。吴平后，寿
乃鸠合三国史，著魏吴蜀三书六十五篇，号《三国志》。
又著《古国志》五十篇，品藻典雅。中书监荀勖令张华
深爱之，以班固、史迁不足方也。出为平阳侯相。华又
表令次定诸葛亮故事，集为二十四篇。时寿良亦集，
故颇不同。复入为著作。镇南将军杜预表为散骑侍
郎。诏曰：“作适用蜀人，寿良具员，且可以为侍御史。《上
官司论》七篇，依据典故，议所因革。”又上《释讳》《广国论》、
华表令兼中书郎。而寿《魏志》有失勖意。勖不欲其处，
内表为长广太守。继母遗令不附葬，以是见讥。数岁，
除太子中庶子、太子傅从。后再兼散骑常侍。惠帝谓
司空张华曰：“寿才宜真，不足久兼也。”华表欲兼九卿，
会受诛，忠贤排摈，寿遂卒洛下。位望不充，其才，当时
冤之。兄子符，字长住，亦有文才，继寿著作佐郎、上兼
令。符弟莅，字叔度，梁州别驾、骠骑将军、齐王辟掾，卒
洛下。莅从弟阶，字达之，州主簿，察孝廉，褒中令，永昌
西部“都尉，建宁兴古太守。”阶辞章灿丽，驰名当世，凡
寿所述作二百馀篇，符、莅、阶各数十篇，二州先达及
华夏文士多为作传，《大较》如此。时梓潼李骧叔龙，亦
俊逸器，知名当世。举秀才，尚书郎，拜建平太守，以疾
辞不就，意在州里。除广汉太守。初与寿齐望，又相䁥
友，后与寿情好携隙，还相诬攻，有识以是短之，亦自
《别传》。

按：《册府元龟注》说：“陈寿尝为瞻吏，为瞻所辱，故云宦
官。黄皓窃弄权柄，而瞻将护，无能矫正也。”